钦定古今图书集成/明伦汇编/氏族典/第143卷 > 元熙
## 钦定古今图书集成/明伦汇编/氏族典/第143卷 > 元熙

按《魏书南安王传》：“攸弟熙，字真兴，好学俊爽有文才，
声著于世。然轻躁浮动，英深虑非保家之主，常欲废
之，立第四子略为世子。宗议不听，略又固请，乃止。起
家秘书郎。延昌二年袭封，累迁兼将作大匠，拜太常
少卿、给事黄门侍郎，寻转光禄勋。时领军于忠执政，
熙，忠之婿也，故岁中骤迁。寻除平西将军、东秦州刺”
史，进号安西将军、秘书监。寻以本将军授相州刺史。
初，熙兄弟并为清河王怿所昵，及刘腾、元义隔绝二
宫，矫诏杀怿。熙乃起兵上表剪除元义。熙兵起甫十
日，为其长史柳元章、别驾游荆、魏郡太守李孝怡率
诸城人鼓噪而入，杀熙左右四十馀人，执熙置之高
楼，并其子弟。义遣尚书左丞卢同斩之于邺街，传首
京师。灵太后反政，赠使持节、都督冀定瀛相幽五州
诸军事、大将军、太尉公、冀州刺史，增本封一千户，谥
曰“文庄王。”长子景献，次仲献，次叔献，并与熙同被害。
后赠景献中军将军、青州刺史，葬以王礼；仲献左将
军、兖州刺史，叔献右将军、齐州刺史。